**Pavao Pavličić, Trojica u Trnju**

Odgojno-obrazovni ishodi na razini predmetnoga kurikuluma:

**OŠ HJ B.5.1.** Učenik obrazlaže doživljaj književnoga teksta, objašnjava uočene ideje povezujući tekst sa svijetom oko sebe.

**OŠ HJ B.5.2.** Učenik razlikuje temeljna žanrovska obilježja književnoga teksta.

**OŠ HJ B.5.4.** Učenik se stvaralački izražava prema vlastitome interesu potaknut različitim iskustvima i doživljajima književnoga teksta.

1. aktivnost – Predviđanje prije čitanja književnoga djela

Učenici predviđaju o čemu će govoriti roman ako je naslov romana TROJICA U TRNJU.

Učitelj učenicima piše naslov na ploču velikim tiskanim slovima kako bi bilo zanimljivije ili im pokazuje naslovnicu knjige.

2. aktivnost - Objašnjavanje naslova romana *Trojica u Trnju*

Učenici na satu interpretacije književnoga djela objašnjavaju naslov i čitaju svoja predviđanja.

3. aktivnost - Predlaganje novog naslova

Učenici u paru razgovaraju i zapisuju svoje prijedloge naslova romana.

4. aktivnost - Igra *Tko sam ja?*

Jedan učenik izlazi iz učionice, a razred se dogovara koja će biti osoba iz romana učenik koji je izašao iz učionice. Učenik se vraća u učionicu i postavlja pitanja na osnovu kojih zaključuje koji je lik iz romana.

Moguća pitanja: Jesam li dijete? Jesam li odrasla osoba? Živim li u Trnju? Živim li u Dugavama? Jesam li opljačkao banku?

5. aktivnost – Lektira iz vrećice

**Lektira iz vrećice**

Učenici rade zadatke kod kuće, a obavljene zadatke prikazuju na satu interpretacije.

Zadatci kod kuće:

1. Pročitati književno djelo u zadanom roku.

2. Nabaviti papirnatu vrećicu.

3. Prednju stranu papirnate vrećice oslikati kao naslovnicu pročitanog djela (ispisati naslov i ime pisca). Možete pisati/crtati na vrećici ili na posebnom papiru kojeg po završetku rada zalijepite na papirnatu vrećicu.

Na suprotnoj strani papirnate vrećice treba zapisati: kratak sadržaj, osobine likova, usporedbe sebe i glavnog lika i slično.

Bočne strane papirnate vrećice: Na jednoj bočnoj strani treba napisati mjesto i vrijeme radnje (u zagradi navesti dijelove rečenice iz romana kao dokaz), na suprotnoj bočnoj strani napisati mišljenje o pročitanom djelu.

4. Nakon izrade stranica vrećice u papirnatu vrećicu treba staviti 10 predmeta (mogu biti predmeti ili crteži predmeta). Predmeti mogu biti različiti. U vrećici se može nalaziti sve što se može pronaći, a da su ih likovi koristili u djelu ili da se ti predmeti mogu povezati s likom.

Rad u školi: Učenici iz vrećice vade predmete i pričaju o njima – gdje su se pojavili i čemu služe. S pomoć odabranih predmeta ostalim učenicima u razredu predstavlja se književno djelo. Potrebno je ispričati gdje se predmet pojavljuje u radnji književna djela i čemu služi te objasniti zašto je važan i zašto je odabran.



6. aktivnost – Što mislim o dječacima?

Učenici u paru razgovaraju iznose svoje mišljenje o ponašanju dječaka. Jesu li trebali loviti lopove? Kako bi se oni ponašali kad bi vidjeli pljačku? Što misle je li Hrvoje dobro postupio?

Učenici iznose svoja razmišljanja i raspravljaju s ostalim učenicima u razredu.